CELEX: 32016D1910
Language: sl
Date: 2016-10-28 00:00:00
Title: Izvedbeni sklep Komisije (EU) 2016/1910 z dne 28. oktobra 2016 o enakovrednosti zahtev nekaterih tretjih držav glede poročanja o plačilih vladam in zahtev iz poglavja 10 Direktive 2013/34/EU Evropskega parlamenta in Sveta (Besedilo velja za EGP)

29.10.2016   
            
            
               SL
            
            
               Uradni list Evropske unije
            
            
               L 295/82
            
         IZVEDBENI SKLEP KOMISIJE (EU) 2016/1910
   z dne 28. oktobra 2016
   o enakovrednosti zahtev nekaterih tretjih držav glede poročanja o plačilih vladam in zahtev iz poglavja 10 Direktive 2013/34/EU Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (1) ter zlasti člena 47 Direktive,
   ob upoštevanju Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (2) ter zlasti člena 6 Direktive,
   ob upoštevanju naslednjega:
   
               (1)
            
            
               Namen ocene enakovrednosti iz člena 46 Direktive 2013/34/EU je zmanjšati upravna bremena ter preprečiti težave zaradi dvojnega poročanja za velika podjetja in vse subjekte javnega interesa, ki opravljajo dejavnost v ekstraktivni industriji ali v sektorju izkoriščanja pragozdov ter pripravljajo in objavljajo poročila o plačilih vladam iz člena 42 Direktive 2013/34/EU. V skladu s členom 6 Direktive 2004/109/ES morajo izdajatelji, ki opravljajo dejavnost v ekstraktivni industriji ali v sektorju izkoriščanja pragozdov, prav tako pripraviti letno poročilo o plačilih vladam v skladu s poglavjem 10 navedene direktive.
            
         
               (2)
            
            
               V skladu s členom 46 Direktive 2013/34/EU so podjetja, ki opravljajo dejavnost v ekstraktivni industriji ali v sektorju izkoriščanja pragozdov, izvzeta iz obveznosti za pripravo in objavo poročila o plačilih vladam v skladu z zahtevami iz poglavja 10 Direktive 2013/34/EU, v kolikor ta podjetja objavijo zadevna plačila v skladu z zakonsko obveznostjo na podlagi enakovrednih zahtev tretje države glede poročanja. Taka zakonska obveznost lahko dejansko velja za obvladujoče podjetje zaradi odvisnih podjetij. V tem primeru bi podjetja poročala o svojih plačilih, za katera veljajo zakonske zahteve glede poročanja v nekaterih tretjih državah, v skladu z zahtevami zadevnih tretjih držav glede poročanja, ki se štejejo za enakovredne. O vseh preostalih plačilih bi podjetja poročala v skladu z ustreznimi zahtevami, ki jih določa pravo Unije. Zadevna podjetja bi morala še vedno izpolniti obveznost objave poročila v skladu z določbami zakonodaje posamezne države članice v skladu s poglavjem 2 Direktive 2009/101/ES Evropskega parlamenta in Sveta
                   (3), vključno s spoštovanjem morebitnih rokov, ki jih države članice določijo za objavo dokumentov.
            
         
               (3)
            
            
               Enakovrednost zahtev tretjih držav glede poročanja bi bilo treba oceniti glede na merila iz člena 46(3) Direktive 2013/34/EU. Merila se nanašajo zlasti na ciljna podjetja, ciljne prejemnike plačil, zajeta plačila, dodelitev zajetih plačil, razčlenitev zajetih plačil, sprožilce za poročanje na konsolidirani osnovi, način poročanja, pogostost poročanja in ukrepe proti izogibanju.
            
         
               (4)
            
            
               Kanada je sprejela zahteve glede poročanja o plačilih vladam (zakon o ukrepih za preglednost v ekstraktivnem sektorju z dne 22. junija 2015 in ustrezne tehnične specifikacije glede poročanja). Ob upoštevanju meril iz člena 46(3) Direktive 2013/34/EU navedene zahteve glede poročanja zagotovijo poročila, ki so vsebinsko enakovredna poročilom v skladu z določbami iz poglavja 10 Direktive 2013/34/EU in člena 6 Direktive 2004/109/ES. Navedene zahteve glede poročanja veljajo samo za podjetja in izdajatelje, ki opravljajo dejavnost v ekstraktivni industriji. Zato bi bilo treba kanadske zahteve glede poročanja o plačilih vladam, ki so jih izvedli podjetja in izdajatelji, obravnavati kot enakovredne zahtevam iz poglavja 10 Direktive 2013/34/EU samo v zvezi z njihovimi dejavnostmi v ekstraktivni industriji.
            
         
               (5)
            
            
               Redni pregled zahtev glede poročanja o plačilih vladam, ki veljajo v tretjih državah in za katere velja ta sklep, ne posega v možnost Komisije, da izvede poseben pregled, če mora zaradi razvoja dogodkov ponovno oceniti, ali še obstaja enakovrednost, določena s tem sklepom. Takšna ponovna ocena bi lahko privedla do razveljavitve tega sklepa.
            
         
               (6)
            
            
               Ukrepi iz tega sklepa so v skladu z mnenjem odbora, ustanovljenega s členom 50(1) Direktive 2013/34/EU –
            
         SPREJELA NASLEDNJI SKLEP:
   Člen 1
   Za namene člena 47 Direktive 2013/34/EU in člena 6 Direktive 2004/109/ES se zahteve glede poročanja, ki veljajo v tretjih državah, navedenih v Prilogi k temu sklepu, ki se uporabljajo za podjetja in izdajatelje, ki opravljajo dejavnost v ekstraktivni industriji, kakor je navedeno v členu 41(1) Direktive 2013/34/EU, štejejo za enakovredne zahtevam glede poročanja o plačilih vladam iz poglavja 10 Direktive 2013/34/EU.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 28. oktobra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 182, 29.6.2013, str. 19.
   
      (2)  UL L 390, 31.12.2004, str. 38.
   
      (3)  Direktiva 2009/101/ES Evropskega parlamenta in Sveta z dne 16. septembra 2009 o uskladitvi zaščitnih ukrepov za varovanje interesov družbenikov in tretjih oseb, ki jih države članice zahtevajo od gospodarskih družb v skladu z drugim pododstavkom člena 48 Pogodbe, zato da se oblikujejo zaščitni ukrepi z enakim učinkom v vsej Skupnosti (UL L 258, 1.10.2009, str. 11).
   
      PRILOGA
      SEZNAM TRETJIH DRŽAV ZA NAMENE ČLENA 1 (PODJETJA IN IZDAJATELJI, KI OPRAVLJAJO DEJAVNOST V EKSTRAKTIVNI INDUSTRIJI)
      
               
                  (1)
               
               
                  Kanada